钦定古今图书集成/明伦汇编/氏族典/第384卷 > 李檦
## 钦定古今图书集成/明伦汇编/氏族典/第384卷 > 李檦

按《周书李弼传》：“弼弟檦，字灵杰，长不盈五尺，少事尔
朱荣。魏永安元年，从荣破元颢，拜讨逆将军。及荣被
害，檦从尔朱世隆奉荣妻奔河北。又随尔朱兆入洛，
赐爵淝城郡男，迁都督。孝武西迁，檦从元斌之与齐
神武战于成皋，兵败奔梁，后得逃归。大统元年，授抚
军将军。寻为太祖帐内都督。从复弘农，破沙苑，跨马”
运矛，隐身鞍甲之中，敌人见之，皆曰：“避此小儿。”太祖
初亦闻檦骁悍，未见其能。至是方嗟叹之曰：“但使胆
决如此，何须要八尺之躯也。”以功进爵为公。九年，从
战邙山，迁持节、大都督。十五年，拜骠骑大将军、开府
仪同三司。魏废帝初，改封封山县公。孝闵帝践阼，进
位大将军。武成初，进爵汝南郡公。出为总管延绥丹
三州诸军事、延州刺史。四年，卒于镇。无子，以弼子椿
嗣。先以檦勋功，封魏平县子。大象末，开府仪同三司、
大将军、右宫伯，改封河东郡公。